# ПРАВИЛНИК

**о условима и начину кориштења субвенција пословним субјектима у периоду кризе у Граду Бања Лука за 2021. годину**

САДРЖАЈ

[ПРАВИЛНИК 1](#_Toc10634283)

[ПРАВИЛНИК о условима и начину кориштења субвенција пословним субјектима у периоду кризе у Граду Бања Лука за 2021. годину 3](#_Toc10634284)

[I. ОПШТЕ ОДРЕДБЕ 3](#_Toc10634286)

[II. НАМЈЕНА СУБВЕНЦИЈА 3](#_Toc10634287)

[III. УСЛОВИ И КРИТЕРИЈУМИ ЗА ОСТВАРИВАЊЕ СУБВЕНЦИЈА 6](#_Toc10634288)

I[V. ПОСТУПАК ДОДЈЕЛЕ СУБВЕНЦИЈА](#_Toc10634290) 9

[V. НАДЗОР 12](#_Toc10634291)

[VI. ПРЕЛАЗНЕ И ЗАВРШНЕ ОДРЕДБЕ 12](#_Toc10634292)

На основу члана 59. и 82. став 3. Закона о локалној самоуправи („Службени гласник Републике Српске“, број 97/16 и 36/19), члана 67. и 83. Статута Града Бања Лука („Службени гласник Града Бања Лука“, број: 14/18 и 9/19) и Програма додјеле субвенција пословним субјектима у периоду кризе у Граду Бања Лука за 2021. годину („Службени гласник Града Бања Лука“, број 30/21), Градоначелник града Бања Лука, доноси:

# ПРАВИЛНИК

# о условима и начину кориштења субвенција пословним субјектима у периоду кризе у Граду Бања Лука за 2021. годину

**I ОПШТЕ ОДРЕДБЕ**

**ЧЛАН 1.**

Правилник о условима и начину кориштења субвенција пословним субјектима у периоду кризе у Граду Бања Лука за 2021. годину (у даљем тексту: Правилник) доноси се у циљу превазилажења негативних посљедица изазваних пандемијом корона вируса *„covid-19“*. Правилником се уређује: намјена, услови и критеријуми остваривања субвенција, врста и висина субвенција, поступак одобравања и надзор, те потребна документација за остваривање субвенција.

**ЧЛАН 2.**

Додјела субвенција има за циљ да осигура помоћ пословним субјектима на територији Града Бања Лука (у даљем тексту: Града), који су нарочито погођени кризом изазваном *„covid-19“* вирусом и којима је у 2021. години био забрањен или ограничен рад. Под пословним субјектима сматрају се привредна друштва и самостални предузетници.

**ЧЛАН 3.**

Намјена субвенција и циљне групе, којима се средства додјељују, утврђена је Програмом додјеле субвенција пословним субјектима у периоду кризе за 2021. годину (у даљем тексту: Програм), који је усвојен на Скупштини Града.

**ЧЛАН 4.**

Поступак додјеле субвенција проводи Комисија за провођење поступка додјеле субвенција пословним субјектима у периоду кризе за 2021. годину (у даљем тексту: Комисија), коју именује Градоначелник.

**II НАМЈЕНА СУБВЕНЦИЈА**

**ЧЛАН 5.**

Субвенције се распоређују према врстама субвенција – групама, утврђеним у овом Правилнику.

Појединачни износ по подносиоцу захтјева за сваку субвенцију утврђује Комисија, у зависности од расположивих новчаних средстава предвиђених у буџету, за наведене намјене.

Уколико се на Јавни позив, по једној врсти субвенције не поднесе довољан број захтјева, односно планирани дио средстава остане недодијељен, Комисија има право да та средства усмјери у субвенцију за коју је исказан највећи интерес.

**ЧЛАН 6.**

Пословни субјекти који могу бити корисници субвенције су: привредна друштва и самостални предузетници, пословне јединице привредних друштава и издвојене јединице самосталних предузетника регистроване на подручју Града, над којима није покренут или отворен стечајни, односно ликвидациони поступак.

Привредни субјекти који испуњавају услове за додјелу субвенција могу остварити право на једну од сљедећих субвенција:

1. **Субвенција пословним субјектима у области туризма и угоститељства**

Корисници субвенција могу бити пословни субјекти чије су шифре претежне дјелатности сљедеће: 55.10 – хотели и сличан смјештај, 55.20 – одмаралишта и остали смјештај за краћи одмор (хостели, мотели), 79.11 – дјелатности путничких агенција, 79.12 – дјелатности тур-оператора, 56.30 - ноћни клуб, 56.10 - само свадбени салон и 68.20 – само свадбени салон, 90.01 – извођачка умјетност и 90.02 – помоћне дјелатности у извођачкој умјетности.

а) Хотели, мотели, хостели (претежне шифре дјелатности 55.10 и 55.20):

Субвенција се може одобрити у сљедећим износима:

Хотели, мотели и хостели, – највише до 450,00 КМ по соби, и то:

- хотели са 4 или 5 звјездица највише до 450 KМ по соби;

- хотели са 3 и мање звјездица, хостели и мотели највише до 350 КМ по соби.

Максималан износ по поједином пословном субјекту који располаже са капацитетом до 50 соба износи до 15.000 КМ;

Mаксималан износ по поједином пословном субјекту који располаже са капацитетом од 51 до 100 соба износи до 30.000 КМ;

Максималан износ по поједином пословном субјекту који располаже са капацитетом више од 100 соба износи до 50.000 КМ.

б) Туристичке агенције, тур-оператори и извођачка дјелатност (претежне шифре дјелатности 79.11, 79.12, 90.01 и 90.02):

Субвенција туристичкима агенцијама, тур-операторима и извођачкој дјелатности износи највише до 1.000 КМ по запосленом раднику.

в) Свадбени салони и ноћни клубови (претежне шифре дјелатности 56.30, 56.10 и 68.20):

Субвенција свадбеним салонима и ноћним клубовима се може одобрити у износу до 7.000 КМ по пословном субјекту.

Укупан износ средстава намијењен за овај вид субвенције под тачкама а., б., и в. је 500.000,00 КМ.

1. **Субвенција накнаде за заузимање јавне површине**

Пословним субјектима који испуне услове биће одобрена субвенција на дио износа накнаде за привремено заузимање јавне површине за постављање башти угоститељских објеката и то у износу од 100% накнаде за мјесец март и 30 % накнаде за остале мјесеце у току 2021. године.

Укупан износ средстава намијењен за овај вид субвенције под тачком 2. је 100.000,00 КМ.

Укупан износ средстава за субвенције под тачком 1. и 2. је 600.000,00 КМ.

1. **Субвенција за самозапошљавање**

Субвенција за самозапошљавање се може одобрити самосталним предузетницима који су од почетка календарске године до окончања јавног позива регистровали самосталну предузетничку дјелатност као основно занимање на подручју Града.

Субвенција се може одобрити самосталном предузетнику у износу од 3.000 до 7.000 КМ, зависно од стручне спреме подносиоца захтјева.

Укупан износ средстава намијењен за овај вид субвенције под тачком 3. је 300.000,00 КМ.

1. **Субвенција за износ комуналне таксе за истицање пословног имена**

Обвезници комуналне таксе за истицање пословног имена, којима је забрањено или ограничено обављање дјелатности, имају право на субвенцију аликвотног дијела комуналне таксе према регистрованој претежној дјелатности, а у висини њихове обавезе, и то:

1. Пословни субјекти претежне шифре дјелатности: 56.30 - ноћни клуб имају право на субвенцију комуналне таксе за 2021. годину у износу од 100%,
2. Пословни субјекти претежне шифре дјелатности: 90.01 и 90.02 извођачка умјетност, имају право на субвенцију аликвотног дијела комуналне таксе за 6 мјесеци у износу од 100%, а за 6 мјесеци у износу од 20%;
3. Пословни субјекти којима је забрањен рад у мјесецу марту 2021. године имају право на субвенцију аликвотног дијела комуналне таксе:

- за 1 мјесец у износу од 100%,

- за 5 мјесеци у износу од 20% и

- за 6 мјесеци у износу од 10%.

Укупан износ средстава намијењен за овај вид субвенције под тачком 4. је 285.000,00 КМ.

1. **Субвенција за подршку старим занатима у доба кризе**

Субвенција за подршку старим занатима у доба кризе се може одобрити самосталним предузетницима са статусом старог заната (стари занат, умјетнички занат и домаћа радиност) који су статус стекли до дана објаве јавног позива.

Субвенција за подршку самосталним предузетницима са статусом старог заната, умјетничког заната или домаће радиности износи до 1.000 КМ по предузетнику.

Укупан износ средстава намијењен за овај вид субвенције под тачком 5. је 15.000,00 КМ.

Укупан износ средстава за субвенције под тачком 3.,4. и 5. је 600.000,00 КМ.

**III УСЛОВИ И КРИТЕРИЈУМИ ЗА ОСТВАРИВАЊЕ СУБВЕНЦИЈА**

**ЧЛАН 7.**

Право на **субвенцију пословним субјектима у области туризма и угоститељства** (субвенција 1 из члана 6. овог Правилника) имају привредна друштва и самостални предузетници, који испуњавају сљедеће услове:

а) Хотели, мотели, хостели (претежне шифре дјелатности 55.10 и 55.20)

* да је регистрован као угоститељски објекат за дјелатности врсте: хотел, мотел или хостел (претежне шифре дјелатности: 55.10 и 55.20), у складу да прописима из области угоститељства, са више од 5 соба,
* да редовно измирује обавезе по основу пореза и доприноса у складу са законом или да износ неизмирених обавеза није већи од износа доспјелих обавеза за задња три мјесеца,
* да у првом полугодишту 2020. године има смањене приходе више од 40% у односу на приходе из истог периода 2019. године (за новорегистроване субјекте, регистроване у току 2019. године, користе се упоредни показатељи за мјесеце у којима је пословни субјект пословао и у 2019. и 2020. години),
* да је на дан 31.12.2020. године измирио обавезе за боравишну таксу,
* да на дан 31.12.2020. године има најмање три (3) запослена радника са пуним радним временом.

б) Туристичке агенције, тур-оператори и извођачка дјелатност (претежне шифре дјелатности 79.11, 79.12, 90.01 и 90.02)

* да је регистрован као туристичка агенција, тур-оператор или извођачка дјелатност (претежне шифре дјелатности: 79.11, 79.12, 90.01 и 90.02),
* да редовно измирује обавезе по основу пореза и доприноса у складу са законом или да износ неизмирених обавеза није већи од износа доспјелих обавеза за задња три мјесеца,
* да у првом полугодишту 2020. године има смањене приходе више од 40% у односу на приходе из истог периода 2019. године (за новорегистроване субјекте, регистроване у току 2019. године, користе се упоредни показатељи за мјесеце у којима је пословни субјект пословао и у 2019. и 2020. години),
* да на дан 31.12.2020. године има најмање једног (1) запосленог радника са пуним радним временом.

в) Свадбени салони и ноћни клубови (претежне шифре дјелатности 56.30, 56.10 и 68.20)

* да је регистрован као свадбени салон или ноћни клуб (претежне шифре дјелатности: 56.30, 56.10, 68.20),
* да редовно измирује обавезе по основу пореза и доприноса у складу са законом или да износ неизмирених обавеза није већи од износа доспјелих обавеза за задња три мјесеца,
* да у првом полугодишту 2020. године има смањене приходе више од 40% у односу на приходе из истог периода 2019. године (за новорегистроване субјекте, регистроване у току 2019. године, користе се упоредни показатељи за мјесеце у којима је пословни субјект пословао и у 2019. и 2020. години),
* да на дан 31.12.2020. године има најмање два (2) запослена радника са пуним радним временом.

**ЧЛАН 8.**

Право на **субвенцију накнаде за заузимање јавне површине** (субвенција 2 из члана 6. овог Правилника) имају привредна друштва и самостални предузетници, који испуњавају сљедеће услове:

* да обављају угоститељску дјелатност – шифра дјелатности 56.10 - дјелатност ресторана и услуге доставе хране и 56.30 дјелатност припреме и послуживања пића,
* да су носиоци одобрења за привремено заузимање јавне површине у сврху постављања баште угоститељског објекта , у периоду 01.01.2021. године до 31.12.2021. године,
* да на дан 31.12.2020. године немају доспјелих, а неизмирених обавеза према Граду, по основу накнаде за заузимање јавне површине.

**ЧЛАН 9.**

Право на **субвенцију за** **самозапошљавање** (субвенција 3 из члана 6. овог Правилника) имају самостални предузетници који испуњавају сљедеће услове:

* да су од почетка календарске године до окончања јавног позива регистровали самосталну предузетничку дјелатност као основно занимање на подручју Града;
* да имају израђен бизнис план.

У случају подношења захтјева за додјелу субвенцијe за самозапошљавање од стране више лица која су основала ортачку радњу, уколико исти испуњавају услове да додјелу, субвенцију могу добити сви ортаци у складу са одредбама овог Правилника.

Субвенција се додјељује за започињање самосталне дјелатности, као основно занимање, уз услов да дјелатност наставе обављати најмање 24 мјесеца од дана потписивања уговора о додјели субвенције.

Субвенција за самозапошљавање се додјељује на сљедећи начин:

* за лице са звањем ПК/НК остварује се подстицај у износу од 3000,00 КМ,
* за лице са звањем КВ остварује се подстицај у износу од 4000,00 КМ,
* за лице са звањем ССС остварује се подстицај у износу од 5000,00 КМ,
* за лице са звањем ВШС остварује се подстицај у износу од 6000,00 КМ,
* за лице са звањем ВСС остварује се подстицај у износу од 7000,00 КМ.

1. **Бодовна листа**

|  |  |
| --- | --- |
| **Параметри** | **Број бодова** |
| Члан породице погинулог борца | 10 |
| Инвалидно лице или лице са статусом РВИ | 10 |
| Жена предузетница | 10 |
| Демобилисани борац прве категорије | 7 |
| Лице старије од 50 година | 5 |
| Лице млађе од 30 година | 5 |
| **Квалитет бизнис плана:** |  |
| Бизнис план је врло квалитетан и јасно презентован, а буџет је попраћен наративним описом и објашњењем | Од 26 до 40 |
| Бизнис план је квалитетан и добро презентован, а буџет је дјелимично попраћен наративним описом и објашњењем | Од 11 до 25 |
| Бизнис план није задовољавајућег квалитета и није адекватно презентован, а буџет је нејасан | Од 1 до 10 |
| Бизнис план је врло лош и лоше презентован без објашњења и буџета | 0 |

**ЧЛАН 10.**

Право на **субвенцију за износ комуналне таксе за истицање пословног имена** (субвенција 4 из члана 6. овог Правилника) имају привредна друштва и самостални предузетници којима је забрањено или ограничено обављање дјелатности, a који испуњавају сљедећи услов:

* да на дан 31.12.2020. године немају доспјелих, а неизмирених обавеза према Граду, по основу комуналне таксе за истицање пословног имена.

**ЧЛАН 11.**

Право на **субвенцију за подршку старим занатима у доба кризе** (субвенција 5 из члана 6. овог Правилника) имају самостални предузетници, који имају статус старог заната, умјетничког заната или домаће радиности на територији Града, а испуњавају услове јавног позива.

Субвенција за подршку старим занатима у доба кризе се може одобрити самосталним предузетницима са статусом старог заната, умјетничког заната и домаће радиности који су статус стекли до дана објаве јавног позива.

**ЧЛАН 12.**

Право на субвенције (субвенције 1, 2 и 4 из члана 6. овог Правилника) **не могу остварити**: правна лица која у свом капиталу имају учешће Града, пољопривредна газдинства, дјелатности из области игара на срећу, удружења грађана, државни органи, организације и други корисници буџетских средстава.

Право на субвенције не могу остварити ни пословни субјекти који нису реализовали уговорну обавезу по неком од претходних програма.

**ЧЛАН 13.**

Врста дјелатности се утврђује искључиво према регистрованој претежној дјелатности. Претежна дјелатност не може се мијењати у току јавног позива за додјелу субвенција.

**ЧЛАН 14.**

За подносиоце захтјева који испуњавају услове за додјелу субвенција за самозапошљавање, према одредбама овог Правилника, у циљу едукације и унапређења пословања организоваће се бесплатна обука за израду бизнис плана, који представља саставни дио тражене документације. Обука ће бити организована од стране Градске развојне агенције.

**IV ПОСТУПАК ДОДЈЕЛЕ СУБВЕНЦИЈА**

**ЧЛАН 15.**

Субвенције се могу додјељивати искључиво за намјене из члана 6., а у складу са условима и критеријумима утврђеним овим Правилником.

Јавни позив за додјелу субвенција пословним субјектима у периоду кризе у Граду Бања Лука за 2021. годину расписује Градоначелник, а исти ће бити објављен у средствима информисања, као и на интернет страницама Града и Градске развојне агенције.

**ЧЛАН 16.**

Градоначелник именује Комисију за провођење поступка додјеле субвенција пословним субјектима у периоду кризе у Граду Бања Лука за 2021. годину (у даљем тексту: Комисија), која ће анализирати пристигле захтјеве, те за оне који испуњавају услове и критеријуме утврђене овим Правилником, унутар сваке појединачне врсте субвенције извршити рангирање, а за субвенцију за самозапошљавање извршити бодовање према бодовној листи.

У састав Комисије именује се пет чланова, од којих су четири из реда запослених у Градској управи града Бања Лука, и један представник Градске развојне агенције.

**ЧЛАН 17.**

Захтјеви за додјелу субвенција пословним субјектима у периоду кризе подносе се на за то прописаним обрасцима, који ће бити доступни на интернет страницама Града и Градске развојне агенције.

**ЧЛАН 18.**

**1.** Привредна друштва и самостални предузетници за додјелу **субвенције пословним субјектима у области туризма и угоститељства**, за субвенцију 1 из члана 6. овог Правилника, уз прописани образац захтјева, прилажу сљедећа документа:

* Решење о регистрацији привредног друштва (издаје Окружни привредни суд Бања Лука), или рјешење о регистрацији предузетника (издаје Одјељење за привреду Градске управе Бања Лука);
* Обавјештење о разврставању јединица разврставања по дјелатностима (само за привредна друштва) – (издаје АПИФ);
* Увјерење о измиреним пореским обавезама (издаје Пореска управа Републике Српске) и увјерење о измиреним обавезама ПДВ-а (издаје Управа за индиректно опорезивање БиХ);
* Увјерење о броју запослених радника (издаје Пореска управа Републике Српске);
* Увјерење о измиреним обавезама према Граду Бања Лука – (издаје Одјељење за финансије Градске управе Бања Лука);
* Увјерење да није под стечајем или ликвидацијом (само за привредна друштва) –(издаје Окружни привредни суд Бања Лука);
* Финансијске извјештаје за период 01.01. – 30.06.2020. и за исти период 2019. године, потписане и овјерене од стране лиценцираног рачуновође;
* Увјерење о измиреним пореским обавезама, којим се доказује да је на дан 31.12.2020. године измирена обавеза за боравишну таксу (за хотеле, мотеле и хостеле)- (издаје Пореска управа Републике Српске),

Комисија задржава право да, поред наведених, накнадно затражи и додатне документе и доказе, релевантне за одлучивање по поднесеној пријави.

Пријава се подноси: **Одјељењу за привреду.**

**Рок** за подношење пријава: **30 дана од дана објаве јавног позива.**

**2.** Привредна друштва и самостални предузетници за додјелу **субвенције накнаде за заузимање јавне површине**, за субвенцију 2 из члана 6. овог Правилника, уз прописани образац захтјева, прилажу сљедећа документа:

* Решење о регистрацији привредног друштва (издаје Окружни привредни суд Бања Лука), или рјешење о регистрацији предузетника (издаје Одјељење за привреду Градске управе Бања Лука);
* Обавјештење о разврставању јединица разврставања по дјелатностима (само за привредна друштва) – (издаје АПИФ);
* Рјешење о заузимању јавне површине (издаје Одјељење за комуналне послове Градске управе Бања Лука).

Пријава се подноси: **Одјељењу за комуналне послове.**

**Рок** за подношење пријава: **до 31.12.2021. године.**

**3.** Самостални предузетници за субвенцију 3 из члана 6. овог Правилника, уз прописани образац захтјева за **самозапошљавање**, прилажу сљедећа документа:

* Овјерену фотокопију личне карте;
* Рјешење о регистрацији (издаје Одјељење за привреду Градске управе Бања Лука);
* Рјешење надлежног органа или потврда надлежне институције, за лица са посебним статусом;
* Бизнис план.

Комисија задржава право да, поред наведених, накнадно затражи и додатне документе и доказе, релевантне за одлучивање о поднесеној пријави.

Пријава се подноси: **Одјељењу за привреду.**

**Рок** за подношење пријава: **30 дана од дана објаве јавног позива.**

**4.** Привредна друштва и самостални предузетници за додјелу **субвенције за износ комуналне таксе за истицање пословног имена**, за субвенцију 4 из члана 6. овог Правилника, уз прописани образац захтјева, прилажу сљедећа документа:

* Решење о регистрацији привредног друштва (издаје Окружни привредни суд Бања Лука), или рјешење о регистрацији предузетника (издаје Одјељење за привреду Градске управе Бања Лука);
* Обавјештење о разврставању јединица разврставања по дјелатностима (само за привредна друштва) – (издаје АПИФ).

Пријава се подноси: **Одјељењу за привреду.**

**Рок** за подношење пријава: **до 31.12.2021. године.**

**5.** Самостални предузетници за додјелу **субвенције за подршку старим занатима**, за субвенцију 5 из члана 6. овог Правилника, уз прописани образац захтјева, прилажу:

* Рјешење о признавању статуса старог заната, умјетничког заната или домаће радиности (издаје Одјељење за привреду Градске управе Бања Лука).

Пријава се подноси: **Одјељењу за привреду.**

**Рок** за подношење пријава: **30 дана од дана објаве јавног позива.**

Образац захтјева за додјелу субвенција мора бити у потпуности читко попуњен, јер у противном се неће узети у разматрање.

Документи се прилажу у оригиналу или овјереној фотокопији, с тим да увјерења надлежних органа не могу бити старија од 30 дана.

Пријаве са потребном документацијом достављају се у једном примјерку (штампана верзија) у затвореној коверти, путем протокола у канцеларији број 14 Градске управе (радним даном од 08,00 до 15,00 часова) или поштом на адресу: Град Бања Лука, навести надлежно одјељење зависно од врсте субвенције за коју се предаје захтјев (Одјељење за привреду или Одјељење за комуналне послове), Трг Српских владара 1, 78000 Бања Лука, са назнаком: *Пријава на Јавни позив за додјелу субвенција пословним субјектима у периоду кризе.*

**ЧЛАН 19.**

Комисија из члана 16. овог Правилника, провјерава испуњеност услова из Јавног позива и у складу са утврђеним критеријумима врши рангирање, односно бодовање примљених пријава.

У случају да два или више апликаната имају идентичан број бодова, Комисија задржава право да утврди додатне критеријуме на основу којих ће извршити коначно рангирање, односно бодовање.

**ЧЛАН 20.**

За субвенције 1 и 5 из члана 6. овог Правилника, Градоначелник на приједлог Комисије доноси одлуку о додјели субвенција.

За субвенцију 2 из члана 6. овог Правилника, Одјељење за комуналне послове издаје рјешење за одобрену субвенцију.

За субвенцију 3 из члана 6. овог Правилника (субвенција за самозапошљавање) са сваким корисником субвенције се појединачно закључује уговор, којим се регулишу међусобна права и обавезе и на основу којег ће се вршити исплата субвенције.

Уговор са корисником субвенције закључује Градоначелник или лице које он овласти.

За субвенцију 4 из члана 6. овог Правилника, Градоначелник на приједлог Одјељења за привреду, на мјесечном нивоу, доноси Oдлуку о додјели субвенције за износ комуналне таксе за истицање пословног имена, којом ће се дефинисати износ одобрене субвенције по пословном субјекту.

**ЧЛАН 21.**

**Динамика дозначавања средстава**

1. Субвенције под тачкама 1, 2, 4 и 5 из члана 6. овог Правилника, дозначавају се једнократно у укупном износу.
2. Субвенција за самозапошљавање, под тачком 3 овог Правилника, дозначава се самосталном предузетнику на рачун у пословној банци у висини од 60% одобрених средстава након потписивања уговора, 20% након 6 мјесеци и 20% након 12 мјесеци од потписивања уговора.

**ЧЛАН 22.**

У случају да неко од корисника субвенције за самозапошљавање одустане од захтјева, право на субвенцију оствариће сљедећи рангирани корисник субвенције.

**V**  **НАДЗОР**

**ЧЛАН 23.**

Корисници субвенција из члана 6. овог Правилника, дужни су, надлежним одјељењима Градске управе, у сваком моменту омогућити увид у сву потребну документацију.

Надзор над корисницима субвенција из члана 6. овог Правилника врше Одјељење за привреду, Одјељење за комуналне послове и Одјељење за инспекцијске послове.

**ЧЛАН 24.**

Корисник средстава за самозапошљавање који одјави предузетничку дјелатност прије истека рока од 24 мјесеца од потписивања уговора дужан је да врати 40% додјељених средстава, која се враћају на рачун буџета Града.

**ЧЛАН 25.**

Корисник субвенције за самозапошљавање дужан је, у складу са чланом 21. став 2. овог Правилника, на захтјев Одјељења за привреду, доставити увјерење из Пореске управе Републике Српске о измиреним обавезама.

На основу доказа из претходне тачке, Одјељење за привреду ће Одјељењу за финансије испоставити налоге за дозначавање средстава у висини утврђеној уговором о субвенцијама.

**ЧЛАН 26.**

Одјељење за привреду ће сачинити *Извјештај о реализацији програма додјеле субвенција пословним субјектима у периоду кризе у Граду Бања Лука за 2021. годину*, и о томе обавијестити Скупштину Града Бања Лука.

**VI ПРЕЛАЗНЕ И ЗАВРШНЕ ОДРЕДБЕ**

**ЧЛАН 27.**

Саставни дио овог Правилника чини: пријавни образац за субвенцију пословним субјектима у области туризма и угоститељства, пријавни образац за субвенцију накнаде за заузимање јавне површине, пријавни образац за субвенцију за самозапошљавање, пријавни образац за субвенцију за износ комуналне таксе за истицање пословног имена и пријавни образац за субвенцију за подршку старим занатима у доба кризе, који су обавезујући дио пријаве.

**ЧЛАН 28.**

Овај Правилник ступа на снагу осмог (8) дана од дана објављивања у Службеном гласнику Града Бања Лука.

Број: 12-Г-2014 /2021 **ГРАДОНАЧЕЛНИК**

Дана, 27. 07.2021. године **Драшко Станивуковић, с.р.**